**Fordilla roskat pois rannoilta**

**Pidä Saaristo Siistinä ry:n Siisti Biitsi -kampanjalla puhdistetaan Suomen rannikkoa roskista. Ford on mukana rantojensiivousoperaatiossa antaen talkooväen käyttöön työkohteisiin sopivia autoja.**

**Helsinki, 8.5.2014 -** Siisti Biitsi -kampanja käynnistyy 12. toukokuuta ja kampanjan lähtölaukaus on klo 13.30 Suomenlinnassa. Kahden viikon aikana on tavoitteena talkoovoimin siivota koko Suomen meren rannikon ja Ahvenanmaan ranta-alueita roskista. Tavoite on myös kampanjan avulla nostaa Itämeren roskaantuminen yleiseen tietoisuuteen ja kannustaa kansalaisia vaikuttamaan meren ja rantojen tilaan.

Ympäristöstä huolta kantava Ford on luontevasti mukana ”Tehtävänä roskaton rannikko”
 -tapahtumissa. Kampanjan ajaksi 12.–25.5. talkooväen käyttöön annetaan neljä tilavaa henkilöautoa eli Ford S-MAX 2.0 TDCi, Ford Kuga 2.0 TDCi, Ford Grand Tourneo Connect ja Ford Galaxy 2.0 TDCi. Lisäksi Fordin Forssassa toimiva jälleenmyyjä Astrum-auto lainaa kampanjaan Transit-pakettiauton koko kesän ajaksi.

”Olemme iloisia, että Ford tukee näin konkreettisella tavalla rantojenpuhdistuskampanjaamme”, sanoo Pidä Saaristo Siistinä ry:n projektikoordinaattori Jenny Gustafsson. ”Meillä on runsaasti siivouskohteita, paljon talkooväkeä ja meidän tarvitsee kuljettaa paikan päälle erilaista tarpeistoa ja välineistöä, joten tilavat autot helpottavat erinomaisesti työtämme.”

Ford on tehnyt yli vuosikymmenen ajan ansiokasta työtä ympäristön eteen kehittämällä uusia polttoaineen kulutusta vähentäviä teknologioita sekä vaihtoehtoisia energiamuotoja hyödyntäviä autoja. Yhtiö on myös pystynyt vähentämään merkittävästi veden kulutusta tuotantolaitoksillaan, joista useiden energianlähteenä käytetään aurinkoenergiaa.

Siisti Biitsi -kampanjaan voivat osallistua kaikkien halukkaiden yksityisten kansalaisten lisäksi esimerkiksi erilaiset kerhot, klubit ja kaveriporukat, harrasteryhmät, työpaikat, asukasyhdistykset, veneseurat, koululaiset ja opiskelijat sekä yritykset ja muut organisaatiot. Siisti Biitsi on saanut myös joukon nimekkäitä kummeja mukaan.

Siisti Biitsi -kampanjan taustana on vuosina 2011-2013 käynnissä ollut Baltic Marine Litter (MARLIN) -projekti. Projektissa oli mukana neljä valtiota (Suomi, Ruotsi, Viro ja Latvia), joissa kaikissa tutkittiin Itämeren rantojen roskaantumista. Projektin tulosten mukaan Suomen rannat olivat tutkimusrannoista roskaisimpia. Suurimman osan kerätystä kokonaisroskamäärästä muodostivat erilaiset muovit.

Lisätietoa kampanjasta osoitteessa [www.siistibiitsi.fi](http://www.siistibiitsi.fi)

# # #

**Pidä Saaristo Siistinä ry** on veneilijöiden valtakunnallinen ympäristöjärjestö, joka on toiminut puhtaamman ja viihtyisämmäm saaristoluonnon puolesta jo vuodesta 1969 lähtien. Lisätietoja [www.pidasaaristosiistina.fi](http://www.pidasaaristosiistina.fi).

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 181 000 henkilöä ja sillä on 65 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.corporate.ford.com](http://www.corporate.ford.com/)

**Euroopan Ford** valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 47 000 henkilöä ja yhteisyritykset mukaan lukien noin 67 000 henkilöä. Euroopassa toimii myös Ford Motor Credit Company ja Ford Customer Service Division sekä 22 tuotantolaitosta, joista 13 Ford omistaa kokonaan tai on enemmistöomistaja ja 9 on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 – samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Riitta Salin

 Oy Ford Ab

 010 3447 123

 rsalin1@ford.com